Meløy

Meløy on kunta Norjassa Nordlandin läänissä ja se sijaitsee n. 120 km Bodøstä etelään. Kunnan rajanaapureina on pohjoisessa Gildeskål, idässä Beiarn ja etelässä Rana ja Rødøy. Kunnan hallinnollinen keskus on Ørnes (n. 1 800 as.). Muita taajamia ovat Glomfjord (n. 1 200 as.), Halsa (n. 800 as.), Neverdal (n. 800 as.) ja Reipå (n. 700 as.).

Historiaa 

Meløy itsenäistyi Rødøyn pitäjästä vuonna 1884. Benkestokin aatelissuku omisti 1500- ja 1600-luvuilla Meløyn saarella sijainneen tilan Meløygården. Kunta osti tilan vuonna 1872 ja sinne sijoitettiin kunnan hallinnollinen keskus. Vuonna 1952 hallinnolliseksi keskukseksi tuli Ørnes.

Støttin saari on aina ollut tärkeä merenkululle ja saarella oli erityinen asema toisen maailmansodan aikana. Vielä nykyään saarella on lukuisia sodanaikaisia bunkkereita.

Glomfjordin voimala oli eräs Norjan ensimmäisistä suurista vesivoimalaitoksista. Toisen maailmansodan aikana saksalaiset olivat laajentamassa laitosta kasvavaa alumiinituotantoa varten. Rakennustyöt jouduttiin keskeyttämään sabotaasin takia. Norsk Hydro aloitti lannoitetuotannon Glomfjordissa vuonna 1947.

Maantiede 
Kunnan merialueella on 755 saarta, joiden yhteenlaskettu pinta-ala on 89 km². Suurimmat saaret ovat Åmøy (23,4 km²), Meløy (21,8 km²), Mesøy (8,0 km²) ja Teksmona (5,2 km²). Rantaviivaa kunnan kaikilla saarilla on yhteensä 348 km. Mannerrantaviivaa kunnalla on 166 km.

Maanviljelysmaata on 16 km². Lähes neljäsosa kunnan pinta-alasta on metsää (210 km²), josta 36 km² on talousmetsää.

Kunnan alueella sijaitsee lukuisia korkeita vuorenhuippuja. Korkeimmat niistä (merenpinnan tason yläpuolella) ovat Skjelåtinden (1637 m), Snøtinden (1594 m) ja Helgelandsbukken (1454 m). Merkittävä osa kunnasta on jäätiköiden peittämää; Svartisen on Meløyn jäätiköistä suurin.

Meløy kuului aikaisemmin Helgelandin maakuntaan, mutta on sittemmin liittynyt Salteniin.

Liikenne 
Pitkään Meløyhön pääsi ainoastaan meriteitse. Hurtigruten-laivat lähtevät Ørnesistä etelään klo 7.15 ja pohjoiseen klo 9.30 päivittäin. Ørnesistä on lisäksi lukuisia lauttayhteyksiä saariston saariin.

Valtatie "Kystriksveien" (tienumero 17) ensimmäinen osuus kunnan alueella avattiin 1950-luvulla Ørnesistä pohjoiseen. Sittemmin valtatien rakentamista on jatkettu, jolloin lukuisia lauttayhteyksiä on voitu lakkauttaa. Valtatie 17 kulkee Steinkjeristä Bodøhön ja on 650 km pitkä. Kunnan alueella valtatie 17:llä on kolme tunnelia; pisin niistä on Svartisenin tunneli (7 615 m). Meløystä on useita päivittäisiä suoria linja-autovuoroja Bodøhön.

Koulutus 
Meløyssä on 11 peruskoulua. Lisäksi kunnassa on lukio/ammattikoulu Meløy videregående skole, joka sijoittuu kolmeen eri opistopaikkaan. Ørnesissä on mahdollista opiskella yleisten lukioaineiden lisäksi palvelualan linjalla. Glomfjordin toimipisteessä on mahdollista opiskella muun muassa sosiaali- tai kemianlinjalla. Naapurikunnan Gildeskålin keskustaajamassa Inndyrissä sijaitsee mm. maatalouteen ja kalastukseen keskittyvä opetuslinja.

Ørnesissä sijaitsee kunnallinen Meløy musikk- og kulturskole (Meløyn musiikki- ja kulttuurikoulu). Koulun tehtävänä on tarjota asukkailleen oppimis- ja elämysmahdollisuuksia yli sukupolvirajojen. Koulu on perustettu vuonna 1986.

Elinkeinot 
Tärkeimmät elinkeinot ovat teollisuus, maanviljely, kalastus, kalankasvatus ja palveluala. Työttömyysprosentti on 3,2% (v. 2002). Lukuisista vesivarannoista johdetaan vettä mm. Euroopan suurimpien joukkoon kuuluvaan vesivoimalaitokseen. Storglomvassdammen on maailman korkein maapato, jossa on asfaltista tehty tiivistyssydän.

Glomfjordin yrityspuistosta löytyy mm. lannoitetuottaja Yara (ent. Norsk Hydro) sekä aurinkopaneelien komponenttivalmistajat Scanwafer ja SiTech.

Kulttuuri, vapaa-aika ja nähtävyyksiä

Kulttuurielämä on runsasta ja tarjonta on laajaa. Vuosittain järjestetään kesätapahtuma Sommerdagan ja vuorovuosittain revyytapahtuma NordNorsk Revyfestival. Glomfjordissa sijaitsee elokuvateatteri, jonka lisäksi etenkin saaristossa järjestetään erillisiä elokuvanäytöksiä. Reipåssa sijaitsee pitäjänmuseo.

Huhtikuussa 2005 kuntaan avattiin uimahalli. Ørnesin kirjastossa toimii vuokraamo, josta voi vuokrata niin kesä- kuin talviretkivälineitä. Vuosittain kunnassa järjestetään Fjelltrimmen-niminen kuntoilutapahtuma.

Nähtävyyksiin kuuluu mm. Engabreen, joka on Pohjois-Euroopan alimmalle korkeudelle (merenpinnan tason yläpuolella) ulottuva Svartisenin jäätikköuloke. Fykanbergenessä og Åmøyan saarella on lukuisia kalliomaalauksia

Kunta osallistui vuosina 1992-98 järjestettyyn projektiin Skulpturlandskap Nordland. Projektiin osallistui 32 Nordlandin läänin kuntaa sekä yksi kunta Tromssan läänistä. Kussakin kunnassa valittiin yksi kuvanveistäjä toteuttamaan veistos, joka pystytettiin kyseisen kunnan alueelle. Meløyhin pystytettiin Per Kirkebyn teos "Varde".

Lähteet 
 Kunnan kotisivut
 Meløy videregående skole 
 Meløy musikk- og kulturskole 
 Norjan tilastovirasto
 Kystriksveien

Viitteet

Aiheesta muualla